Premissa salutacione. Erbare vnnde duchtighe Knuth, gunstighe vnde holde frunt, so dan juwe erbarheit van wegen Laurens Fridages, he juwe sommige summe geldes schuldich solle wesen, vnlanges an vns eynen breff gescreuen hefft yn all synem ynholde to gudermate vorstan hebben &c., hebben kortes dar na Laurens Fridage vor vns vorbaden laten eme sodane breue to irkennende geuen, dar vns dan tho gheantwerdet hefft vnde bogherende was, wan juwer erbarheit dat geleffte vnde boqueme were eynen fulmechtigen procuratoren hir tor stede senden wolden, he wolde juwen gelefften do&#x0364;n al wes recht were vnde gude lude irkennen konden, vnde wolde in fruntschop offte myt rechte sik mit juwer erbarheit offte mit juwem fulmechtigen alle wege gerne vordregen vnde vorliken. Wes wy dan juwen erbarheiden to geleffte vnde to gemote don mogen, don wy alle wege gerne vnde gutwilligen, de sulue Gode dem heren gesunth [etc.].